Γνώμη του Συμβουλίου

της 28ης Φεβρουαρίου 2000

σχετικά με το επικαιροποιημένη πρόγραμμα σταθερότητας της Ισπανίας για την περίοδο 1999-2003

(2000/C 98/04)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών(1), και ιδίως το άρθρο 5 παράγραφος 3,

τη σύσταση της Επιτροπής,

Μετά από διαβούλευση με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΗ:

Στις 28 Φεβρουαρίου 2000 το Συμβούλιο εξέτασε το επικαιροποιημένο πρόγραμμα σταθερότητας της Ισπανίας που καλύπτει την περίοδο 1999-2003. Το Συμβούλιο σημειώνει με ικανοποίηση ότι το εν λόγω πρόγραμμα επιβεβαιώνει τη στρατηγική που υιοθετήθηκε από το πρόγραμμα σταθερότητας του 1998· προώθηση υγιούς οικονομικής ανάπτυξης μέσω φορολογικής εξυγίανσης και διαρθρωτικών μεταρρυθμίσεων. Οι στόχοι του προγράμματος είναι να μετατραπεί το προβλεπόμενο έλλειμμα του ευρύτερου δημόσιου τομέα για το 1999 ύψους 1,3 % του ακαθάριστου εγχώρια προϊόντος (ΑΕγχΠ) σε πλεόνασμα 0,2 % του ΑΕγχΠ το 2003, και ο δείκτης του ακαθάριστου χρέους να μειωθεί σε 55,8 % του ΑΕγχΠ. Επιπλέον, το πρόγραμμα προβλέπει τη συνέχιση της δημοσιονομικής εξυγίανσης με τον περιορισμό των δαπανών.

Το Συμβούλιο αντιμετωπίζει θετικά τα αποτελέσματα από την εφαρμογή του προγράμματος σταθερότητας του 1998, το οποίο οδήγησε σε σημαντική αύξηση του ΑΕγχΠ και σε ταχείς ρυθμούς δημιουργίας θέσεων απασχόλησης. Σε ό, τι αφορά τα δημόσια οικονομικά, η Ισπανία φαίνεται να έχει υπερβεί τους στόχους για τη δημοσιονομική κατάσταση του ευρύτερου δημόσιου τομέα και το δημόσιο χρέος. Ωστόσο, οι αυξήσεις των τιμών το δεύτερο εξάμηνο του 1999 ήταν μεγαλύτερες απ' ό, τι αναμενόταν.

Το μακροοικονομικό σενάριο του επικαιροποιημένου προγράμματος προβλέπει επιβράδυνση του ρυθμού ανάπτυξης από τα σημερινά υψηλά επίπεδα (3,7 % το 1999) σε επίπεδα που πλησιάζουν τη βασική τάση για την περίοδο 2000-2003 (κατά μέσο όρο 3,3 %). Το Συμβούλιο σημειώνει ότι το μακροοικονομικό αυτό σενάριο φαίνεται ρεαλιστικό. Όπως και στην γνώμη του για το αρχικό πρόγραμμα σταθερότητας(2) το Συμβούλιο θεωρεί ότι η συνέχιση της στρατηγικής που υιοθετήθηκε, η οποία βασίζεται σε διαρθρωτικές μεταρρυθμίσεις παράλληλα με το σταθερό νομισματικό πλαίσιο της ΟΝΕ και τη δημοσιονομική εξυγίανση, αναμένεται να επιτρέψει στην ισπανική οικονομία να αναπτυχθεί σύμφωνα με το μεσοπρόθεσμο μακροοικονομικό σενάριο.

Το Συμβούλιο σημειώνει με ικανοποίηση ότι το επικαιροποιημένο πρόγραμμα συνεχίζει τη δημοσιονομική στρατηγική, η οποία βασίζεται στον περιορισμό των πρωτογενών τρεχουσών δαπανών, και επιτρέπει την ενίσχυση των δημοσίων επενδύσεων καθώς και τη μείωση της φορολογικής επιβάρυνσης. Δεδομένου ότι η μείωση του ελλείμματος του ευρύτερου δημόσιου τομέα βασίζεται στον περιορισμό των δαπανών, η εφαρμογή της μεταρρύθμισης του νόμου για τον προϋπολογιμό, η οποία εκκρεμεί ακόμη, θα ενισχύσει περαιτέρω τον έλεγχο των δημοσίων δαπανών.

Η διαρθρωτική δημοσιονομική θέση που αντιστοιχεί στο πλεόνασμα της τάξης του 0,1 % του ΑΕγχΠ το 2002 παρέχει επαρκές περιθώριο ασφάλειας σε σχέση με το ανώτατο όριο ελλείμματος ύψους 3 % του ΑΕγχΠ για συνήθεις κυκλικές διακυμάνσεις καθώς και πρόσθετο περιθώριο σε περίπτωση απρόβλεπτων εξελίξεων· το περιθώριο ασφάλειας θα αυξηθεί περαιτέρω το 2003. Συνεπώς, το Συμβούλιο θεωρεί ότι ο μεσοπρόθεσμος δημοσιονομικός στόχος του επικαιροποιημένου προγράμματος σταθερότητας είναι σύμφωνος με τις διατάξεις του Συμφώνου Σταθερότητας και Ανάπτυξης. Το Συμβούλιο θεωρεί ότι η προβλεπόμενη διεύρυνση του περιθωρίου ασφαλείας δικαιολογείται προκειμένου να αντιμετωπιστούν οι δημοσιονομικές επιπτώσεις από τη γήρανση του πληθυσμού. Στο πλαίσιο αυτό, το Συμβούλιο εκφράζει την ικανοποίησή του τη γήρανση του πληθυσμού. Στο πλαίσιο αυτό, το Συμβούλιο εκφράζει την ικανοποίησή του για τη δέσμευση σχετικά με την περαιτέρω ενίσχυση του αποθεματικού ταμείου για την κοινωνική ασφάλιση το οποίο δημιουργήθηκε το 2000.

Το Συμβούλιο σημειώνει με ικανοποίηση ότι η δημοσιονομική προσαρμογή θα κατανεμηθεί εξίσου σε όλους τους υποτομείς της κρατικής διοίκησης, και ειδικότερα το γεγονός ότι οι περιφερειακές κυβερνήσεις στο πλαίσιο του υπάρχοντος εσωτερικού συμφώνου σταθερότητας, θα έχουν ισοσκελισμένους προϋπολογισμούς από το 2001. Το Συμβούλιο υπογραμμίζει ότι, λαμβανομένου υπόψη του αυξανόμενου ρόλου των περιφερειακών κυβερνήσεων σε διάφορες κατηγορίες δαπανών, είναι απαραίτητη η καλή λειτουργία του υπάρχοντος μηχανισμού διακυβερνητικού συντονισμού.

Βάσει των πρόσφατων εξελίξεων των τιμών, το Συμβούλιο θεωρεί ότι έχει ιδιαίτερη σημασία οι μισθολογικές εξελίξεις στην Ισπανία να συνεχίσουν να προσανατολίζονται στη σταθερότητα των τιμών. Επιπλέον, το Συμβούλιο θεωρεί ότι η δημοσιονομική πολιτική ίσως χρειαστεί να καταστεί αυστηρότερη ώστε να αντισταθμιστούν ενδεχόμενοι κίνδυνοι υπερθέρμανσης της οικονομίας.

Το Συμβούλιο διαπιστώνει ότι το πρόγραμμα είναι σύμφωνο με τους γενικούς προσανατολισμούς των οικονομικών πολιτικών. Το Συμβούλιο παρατηρεί με ικανοποίηση ότι το επικαιροποιημένο πρόγραμμα δίνει ιδιαίτερη βαρύτητα στις διαρθρωτικές πολιτικές και στη δημοσιονομική εξυγίανση στο πλαίσιο της ΟΝΕ. Οι διαρθρωτικές μεταρρυθμίσεις συνέβαλαν πράγματι στην αύξηση του παραγωγικού δυναμικού, επιτρέποντας στην ισπανική οικονομία να διατηρήσει ανάπτυξη μεγαλύτερη από αυτή της ΕΕ σε πλαίσιο έντονων ρυθμών δημιουργίας θέσεων απασχόλησης. Το Συμβούλιο ενθαρρύνει, συνεπώς, τις ισπανικές αρχές να συνεχίσουν την υλοποίηση των διαρθρωτικών μέτρων.

(1) ΕΕ L 209 της 2.8.1997, σ. 1.

(2) ΕΕ C 124 της 5.5.1999, σ. 1.